Cykeltyve var ikke listige nok, da de forsøgte at stjæle fem cykler natten til søndag.

En opmærksom borger lagde lørdag aften mærke til flere cykler, der var stillet til side ved en baggård ved Hasserisgade og Kirkegårdsgade i Aalborg. Da personen igen klokken et natten til søndag opdagede, at to personer var ved cyklerne, forsøgte pågældende at tilbage holde dem. Den ene person flygtede fra stedet, men den anden, en 20-årig mand, snublede og blev tilbageholdt, indtil politiet ankom. Han erkendte, at cyklerne var stjålet i området, og at han ville sælge dem videre. - Han er lige nu til afhøring, siger vagtchef ved Nordjyllands Politi, Mogens Hougesen. Den anden person er identificeret, men politiet har endnu ikke afhørt ham. Det drejer sig om i alt fem nyere cykler, der er stjålet i området, og som cykeltyvene havde sat kædelås omkring, så de var klar til afhentning. Politiet ved endnu ikke, hvem ejerne af cyklerne er. Er du en af ejerne, så kontakt Nordjyllands Politi på 114.